Lesufi dreig om weer omstrede skool te sluitRoodepoort Primary School. Foto: Google/maps “Ek doen ŉ beroep op onderwysers om môre [Dinsdag] terug te keer skool toe om te verseker dat onderrig voortgaan. Ek doen ook ŉ beroep op lede van die gemeenskap om die prosesse by die skool te respekteer. Ek sal nie huiwer om die skool te sluit indien daar Dinsdag enige vorm van ontwrigting is nie,” het Lesufi Maandag tydens ŉ mediakonferensie gesê. Die skool gaan al ŉ geruime tyd gebuk onder bewerings van rassisme en ongerymdhede ná die aanstelling van ŉ swart skoolhoof verlede jaar. Volgens Lesufi het 15 swart onderwysers nie vir werk opgedaag nie uit vrees vir hul lewe. Lesufi het gesê ŉ veiligheidsmaatskappy is aangestel om die skoolperseel veilig te maak. Hy het gesê die situasie is gespanne sedert die skoolhoof se motor verlede week met ŉ petrolbom bestook is. “’n Gewapende man het ook by die skool opgedaag en geëis om die skoolhoof te spreek. Veiligheidswagte kon daarin slaag om die man te ontwapen en hom aan die polisie te oorhandig,” het Lesufi gesê. Talle ouers by die skool eis dat ŉ bruin skoolhoof aangestel word. Lesufi het in April die skool gesluit ná talle gewelddadige betogings. Die skool is egter ŉ paar dae later weer heropen. Volgens Lesufi sal leerders na ŉ ander skool gestuur word indien dit nodig is om weer die skool te sluit.